༅༅།།སྲིད་འཛིན་སྐུ་ཞབས་མཆོག་དང་ཚོགས་གཙོ་ལྕམ་སྐུ་མཆོག།ཁྲིམས་བཟོ་ལྷན་ཚོགས་ཀྱི་ཚོགས་པ་ཁག་གི་དབུ་འཁྲིད་སྐུ་ཞབས་རྣམ་པ།བཀུར་འོས་སྐུ་མགྲོན་རྣམ་པ་ཚོ།ངས་ལོ་འདིའི་ལོ་འགོར་གྲོངས་པའི་གྲོས་ཚོགས་གོང་མའི་ཚོགས་མི་ཁེ་རེག་ཐོ་མ་སེ་ཡི་བྱས་འབྲས་ངོས་འཛིན་གྱི་ཐོག་ནས་གཏམ་བཤད་འགོ་འཛུགས་ཞུ་གི་ཡིན།གྲོས་ཚོགས་གོང་མའི་ཚོགས་མི་ཐོ་མ་སེ་ནི།ཨ་རིའི་གྲོས་ཚོགས་ཀྱི་གསེར་གྱི་རྟགས་མ་ྋགོང་ས་མཆོག་ལ་འབུལ་རྒྱུའི་གྲོས་ཚོགས་གོང་མའི་གྲོས་འཆར་ལ་ང་དང་མཉམ་དུ་རྒྱབ་སྐྱོར་གནང་མཁན་ཞིག་ཡིན་པར་མ་ཟད།བོད་ཀྱི་ཐོག་ཏུ་ཨ་རིའི་གཞུང་གི་སྲིད་བྱུས་ཐོག་མར་རགས་བསྡུས་སུ་གཏན་ལ་འབེབས་བྱེད་ཀྱི་བོད་འབྲེལ་སྲིད་བྱུས་ཁྲིམས་ཡིག་ལའང་རྒྱབ་སྐྱོར་གནང་མཁན་ཞིག་རེད།གྲོས་ཚོགས་གོང་མའི་ཚོགས་མི་ཐོ་མ་སེའི་ལྕམ་སྐུ་སུ་སན་ལགས་ཐོ་མ་སེའི་ནང་མི་ཁ་ཤས་དང་མཉམ་དེ་རིང་འདིར་ཕེབས་ཡོད་པ་རེད།སུ་སན་ལགས།ཁྱེད་རང་ཡར་བཞེངས་ཏེ་བརྡ་སྟོན་གནང་རོགས།ད་ྋགོང་ས་ཏཱ་ལའི་བླ་མ་མཆོག་གི་སྐོར་ལ་ཚིག་ཁ་ཤས་ཞུ་གི་ཡིན།འཛམ་གླིང་འདི་རྩོད་རྙོག་དང་འཐབ་རྩོད་ཀྱིས་ཁེངས་ཡོད་ཀྱང༌།ཏཱ་ལའི་བླ་མ་མཆོག་གིས་འཛམ་གླིང་འདི་རང་གི་བཅད་མཚམས་ལས་བརྒལ་བཅུག་ཐོག་ང་ཚོར་རེ་བ་དང་མཉམ་དུ་བློ་སྟོབས་སྤེལ་བར་མཛད་ཡོད།ཁོང་རྟོགས་པ་ནི་སྙིང་རྗེ་རྟོགས་པ་ཡིན་ཁོང་ལ་ཉན་པ་ནི་ཤེས་རབ་སྦྱོང་བ་ཡིན།ཁོང་གི་ཉེ་དྲུང་དུ་བཅར་བ་ནི་ཧ་ཅང་ཁྱད་དུ་འཕགས་པ་ཞིག་ཡོད་པ་མྱོང་ཚོར་བྱེད་པ་ཡིན།སྐྱེས་མཆོག་འདི་ནི་ཞི་བདེ་དང་བྱམས་སྙིང་རྗེའི་ནུས་སྟོབས་ཆེན་པོ་ཞིག་རེད་ལ།ཁོང་གིས་མི་རྣམས་གུ་དོག་དང༌།རང་འདོད་གཙོ་གཉེར་གྱི་འཆིང་རྒྱ་ལས་བརྒལ་ཏེ་གཞན་ཕན་སྒྲུབ་པའི་གདེང་སྟོབས་རྙེད་པར་མཛད།ཏཱ་ལའི་བླ་མ་མཆོག་ལ་གུས་ངོས་ནས་གྲོགས་པོ་ཞེས་ཞུ་བའི་བསྐལ་བཟང་གི་གོ་སྐབས་ལོ་ངོ་༣༠མ་ཟིན་ཙམ་བྱུང༌།